باش یازار : دکتر حسین شرقی دره جک سوی تورک
یارادیلیشین اَن اونملی دیرلریندن بیری دیل و دانیشیق دیر.و ائله جه اینسان وارلیغین تمل لریندن اولان دیل ونیطق اونون باشقا یاراتیقلاردان دا فرقلنمه سینین اساسی دیر. بشرین یارانما تاریخیندن اوزوبری اونا کیملیک وئرن و بوکیملیک ایچریسیندن اونون ترقی و ایره لیله ییش یولونو آچان دیل دیر. زیرا دیل اونسیت آراجی دیر، دیل بیان و ایستک مکانیزماسی دیر. دیل دوشونجه میزین آنا آتریبوتودور.
بیلیم سل باخیشدا دیل چئشیدلی گورونسه ده موختلیف طرزلره بولونسه ده آنجاق ذاتیندا بیردیر، دیل اینسان اوغلونون بیر- بیرینی آنلاما اصولودور.منجه دیل هئچ ده عیرقی و نژادی (ائتنیکال) دئییل، بلکه دیل ایلک اونجه اینسانی آنلاشما و پایلاشما وسیله سی اولماقلایاناشی، بیر مدنیت و کولتور مسئله سی دیر.
مختلیف عیرق و سویلارا باغلی اولوب آنجاق اونسیت و آنلاشما واسیطه سی کیمی سئچیلن بیرچوخ اورتاق دیللر واردیر. اونا گوره ده تاریخ ایره لیله دیکجه دیللرین میسییاسی (وظیفه و گوروی) ده دییشیر، اونلارین قاپسام دایره لری ده بعضاً کیچیلر، یوخ اولور، بعضاً ده بویویرک منسوب اولدوغو اولوسون حدودلارینی آشیر. و اولوسلار آراسی آنلاشما و پایلاشما مکانیزمینه چئویریلیر.
بوتون بونلارلا یاناشی هربیردیل اوز تاریخی اوزانتی و گلیشمه مسافه سینده او خالقین اَلده ائتدییی بوتون مادی- معنوی و علمی دیرلری ده نسیلدن نسیللره اوتوره رک چوخ زنگین کولتور داغارجیغی ساغلامیش اولور. ائله اونا گوره دیرکی دیلی سوی دان، نژادان آیرماق چوخ چتین اولور.
اینسانلارین یا خود اولوسلارین بو دوز خط اوزرینده دوولت لرین هم ده اولکه لرینده چوخ دا میللی دیل اولمایان دوولت لرین توتوم طرزی چوخ واخت زوراکی و دیکتاتور اولور. رادیکال دیل سیاستی یورودولور. بودا اوزلوینده نه واختسا کئچمیشده یاشایان اینسانلارین اراده سی ایله یارادیلان بیر اولکه- دوولتین دوشونجه طرزی و دیل اویقولاماسیاستی باشقلارینی نظره آلمادان حیاتا کئچیریلیرکی، بودا آشاغیداکی پوزونتلار گتیریب چیخارییر:
1- کئچمیشین هئچ ده بوگونه اویغون اولمایان حرکت لرینی یئنی دن زورلا بوگونکولره تحمیل ائتمک له اونلاری یوخ سایماق سورونو اورتایا چیخیز بودا پسیکولوژی جهت دن بوگونکو نسلی هم ده عین دیلدن اولمایان دیگر قووم و اولوسلاری اوزور هم ده آقریسیو آب و هاوا یارادیر.
2- عینی لشدیریلمه و باشقالارین اینکار ائدیلمه سیله اوز وارلیغینی نمایش ائتدیرمک دیگرلرینده گوون بوشلوغو یاراداراق کولتوراَل فرقلنمه یه سبب اولور و بونوندا نتیجه سی آیریلیشما و بولونمه یه گتیریب چیخارابیلیر.
حال بوکی، دیللرین یارادیلیش آمالی بوتونلشدیریجی و بیرلیک ساغلاماقدیر. آنجاق غیر اینسانی سیاست یورودولدوکجه، من اوستونم، سن آنجاق منی اوخویوب منی دینله یه جکسن، منه اوخشایا جاقسان، کیمی اویقولامالار دیلین اصیل هدفینی زده له ییر. بئله اولدوقدادا مدنیت لر چاتیشماسی اورتایا چیخیر. بونوندا یئرکوره میزه، دونیا اینسانینا نه قدر باها باشا گله جه یی بللی دیر.
بوتون بونلارا راما دیل اینسانی یاشادان، سئوگی روحونو آشیلایان مقدس آنا زیروه سینی همیشه اوجا توتان بشری دیردیر. ائله بونا استناد ائدرک بیز آذربایجان تورکلریده بوتون دیللره، کولتورلره سایقی و سئوگی ایله یاناشاراق اینسانلیغین اوجا توتولماسینی ایسته ییریک.
21 اسفند دونیا آنادیلی گونونو بوتون آنا دیلینی سئونلره و اونون اوغروندا مجادله وئرنلره تبریریک دئیریک. هم ده اوجاسسله هایقیراراق دونیایا جار چکیب دئمک ایسته ییریک کی ای اینسانلارین بیزیم تورکجه میز سئوگی دیلی دیر. بیز بو دیلله سئویریک، لایلا و اوخشاملار دئیریک، بودیلله باشقالارینین آجی و تاتلیلارینی دوشونرک اونا یاناشیریق. بیرسوزله اونون اولکه داخیلینده بوگونکو آجیناجاقلی دورومونو نظره آلاراق آرخاسیز و یاردیمسیز قالان دیلمیزی، درس دن، اوخولدان محروم اولان آنامیزین سود و سئوگی یادیگارینی قوروماق آماجیلا کوتلوی شکیل ده، بوتون مکانلاردا اوز دیلمیزی دانیشما قراری آلاراق، ایلک اونجه اوزوموزدن باشلایاراق آشاغلاییجی کومپلئکسلره یوخ دئییریک
ائوده، ایش، کوچه ده، مترودا، اتوبوس دا، اوخول دا، بیلیم یوردا، خلاصه هریئرده اوزدیلمیزی دانیشماقلا، اوز آنالاریمیزی اوستون توتاق و وطنی بورجوموزو یئرینه یتیره ک. قوی آتالاریمیز و آنالاریمیز هم ده وطینیمیز بیزیمله فخر ائتسین. چونکو بیز اونلارین بیزه بوراخدیقلاری امانت لری جانیمیزین باهاسینا قوروماغا حاضیر وقادیریق، دیرلی اوخوجولار، آنا دیلمیزده هم ده هرگون یازیلی ادبیات اوخوماقلا اوز سوز گنجینه میزی دولو توتاراق بعضی یوخسونلارا محکم جاواب وئره بیلریک، اونوتمایق کی بیزیم تورکجه میز، دده قورقودون، ادیب احمدیوکناکی نین، نیظامی گنجوی نین، فضولی و نسیمی نین، مهستی و خورشود بانونون، اوغوزخانین، مئته نین امیر تیمورون، سلطان سنجرین و طغرلون، آتابی لرین، سلجوقلارین، صفویلرین، نادرشاه لارین، شاه اسماعیل، سلطان سلیمانین، بایزیدین، کوراوغلونون، امیر علیشیرنواینین، خاقانینین، آق قویونلارین، قاراقویونلارین، اویغورلارین، تورکمن لرین، قازاخلارین، ازبک لرین، چواش - قاراچایلارین کریم تاتارلارین، قاقاوز و باشقیر دلارین، هونلارین، عوثمانلیلارین، داها دوغروسو هجر و نبی لرین، بایک، شهریار، وورغونلارین دیلی دیر.
اورتا آسیادان اورتا آوروپایا قدر اوزانان بویوک تورک اولوسونون دیلی دیر. تاریخ بویو بودیل سئوگی و شقفت دیلی اولوب. قازاندیغی هئچ بیرتوپراقدا باشقا خالقلاری ازمه ییب و اونلاری زورلا آسیملاسیونا (اوزگه لشمه یه ) اوغراتماییب. «قوتاغوبیلین»، «عتبه الحقایقین» ، مقایسه الغتین نین» ، دیوان الغتین ، اوغوزنامه نین و مین لرجه ادبی عابیدلرین دیلی دیر. بیزیم آنادیلیمیز. بودیلی اوتانمادان دانیشماق، فخرایله باش تاجی ائتمک هربیر اینسانین یعنی بوجغرافیانین ساکین لرینین بورجودور.
بیزیالینز دئمیریک بودیل بیزیم دی، یوخ بو دیل هم ده قونشو خالقلاریمیزین، اوزاق ائللرده سئوگینی درک ائدنلرین دیلی دیر. دیرلی دیلداشلاریم ایلک اونجه دیلی ایچیمیزده، کلامیمیزدا، اونیست واسیطه لریمیزده استفاده ائده جه ییک هم اونو یاشاداق، هم پایلاشاق و وار اولماسینی ساغلامیش اولاق.
دوزدور ایندی بیزیم اولکه ده و اولکه داخیلینده دیلیمیزین هئچ بیر دولت قایغیسی یوخدور. آنجاق بو او دئمک دئییل کی بیز اؤلومه محکوموق، خیر بیز داهادا جیدی و کسکین آنامیزین دیلینی یاشاتماغما سعی گوسترمه لییک. قوی تاریخ اوز آخاریلا داوام ائتسین. من اینانیرام بیزیم زنگین کولتور ودیل مدنیتمیز همیشه قازاناجاقدیر.
دیرلی خداآفرین اوخوجولاری یئری گلمیشکن یئنی ایلین گلیشینی باهارین سیجاق سئوگیسینی ده سیزلرله پایلاشاراق، ایله بو بایرام گونلرینده ده اولکه نین مختلیف بوگله لریندن آنا یوردونوز آذربایجانا گئدنده لطفاً باشقا اویرندینیز دیللری ائله اورادا قویون و گئدین. یوردونوزدا وطن هاوا سیندا، آنادیارینیزدا آنالارین حورمتینه آنادیلینیزده دانیشین قویون بو سئوگی دیلی سیزی بیر- بیرینیزه داها دا سئودیرسین، جونکویابانجی پیچیلتی لاردان وطنین روحو پریشان اولار. بیرداها بایرامینیز قوتلو اولسون.
azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab